Gefur prestum varanlegt vald til að fyrirgefa fóstureyðingar Páfi vígir kardinála . Áður gátu aðeins biskupar fyrirgefið fóstureyðingar . Nú hafa prestar sama vald . AFP Frans páfi hefur veitt kaþólskum prestum vald til að fyrirgefa fóstureyðingar . Þetta tilkynnti hann í dag . „ Ég vil ítreka eins einarðlega og ég get að fóstureyðing er alvarleg synd , þar sem hún bindur enda á saklaust líf , “ sagði páfi . „ En á sama tíma get ég og verð að segja að það er engin synd sem miskunn guðs nær ekki til og þurrkar út , þegar hún finnur fyrir iðrandi hjarta sem leitast við að rata aftur til föðurins . “ Bauð hann því öllum prestum að veita leiðsögn , stuðning og huggun til „ iðrandi syndara “ á þessari vegferð sátta . „ Ég veiti héðan af öllum prestum , í krafti embættis síns , getuna til að veita þeim aflausn sem hafa framið synd fóstureyðingarinnar . “ Kaþólska kirkjan hefur lengi haft þá afstöðu til fóstureyðinga að þær séu „ siðferðileg illska “ . Samkvæmt kirkjunni er allt líf , frá getnaði til dauða , heilagt . Þá hafa viðurlögin við fóstureyðingu verið bannfæring , nokkuð sem engir nema biskupar hafa getað snúið fram til þessa . Í fyrra gaf páfi prestum vald til að fyrirgefa fóstureyðingar á ári miskunarinnar ; frá 8. desember 2015 til 20. nóvember 2016 . Nú virðist hann hafa ákveðið að gera vald prestanna varanlegt .